לכבוד : האפיפיור

אנו, איילין ואגרנש מנגיסטו פונים אל רחמיך ואל טוב ליבך ומבקשים את עזרתך.

בנינו היקר אברה מוחזק בשבי החמאס מאז ה-7 לספטמבר 2014

ארבע שנים של חוסר ודאות ואי ידיעה למצבו ולגורלו.

ארבע שנים של געגועים לילד שגידלנו בחום ובמסירות נפש.

עלינו מאתיופיה לישראל בשנת 1991, במסגרת "מבצע שלמה", כשאברה ילד בן 5, ומאז אנו מתגוררים בעיר אשקלון, שבדרום הארץ.

בשל בעיה רפואית שהייתה לאברה בתקופת הגיוס לשירות הצבאי, הוא שוחרר משירות צבאי על סעיף רפואי.

אברה גדל והתחנך במוסדות הלימוד בישראל, ובבגרותו עבד בעבודות מזדמנות וניהל אורח חיים נורמטיבי לחלוטין.

בשנת 2011 אירעה טרגדיה במשפחה ואחיו הגדול מיכאל נפטר כתוצאה מסיבוך של מחלה. בשל הקרבה המיוחדת שהייתה בין השניים, אברה לקח את מותו של אחיו קשה מאד וחווה טראומה שהשפיעה עליו עמוקות, עד כדי פגיעה נפשית. הוא נהג להתבודד ולטייל רבות.

כתוצאה מכך, אברה אושפז מספר פעמים במוסדות לנפגעי נפש וטופל בטיפול תרופתי.

למשפחה שמונה 10 נפשות היה קשה גם כך ומצבו גרם לקשיים נוספים.

בתאריך 07.09.14 באחד מטיוליו אברה חצה רגלית את הגבול לעזה, שנימצאת מספר קילומטרים מהעיר שבה אברה גר ומאז נעלמו עקבותיו.

תחילה המשפחה חשבה כי הוא נעדר, אך ב-8 לספטמבר 2014 ממשלת ישראל הודיעה לנו כי אברה נמצא בעזה. ללא ידיעה לסכנה שהוא נכנסה אליה עקב מצבו הנפשי העדין והשברירי ומאז מוחזק בידי ארגון חמאס ואין אנו מבינים למה.

הבן שלנו מעולם לא נשא נשק (פטור מצ'הל) ולא נכנס לעזה בכדאי לפגוע חלילה באיש, ולא קשור לסכסוך השורר באזורנו .

החזקת אדם חולה בשבי הינה חציית קו אדום והפרה בוטה של כל החוקים והאמנות הבינלאומיות ונוגד את המנהג האנושי.

אנחנו – הוריו, אחיו, ואחיותיו - שברגע אחד התמוטט עלינו עולמנו, חסרי כל כלים ואמצעים בכדאי להשיג מידע כלשהו על גורלו או לקדם את שחרורו.

פנינו לכל ארגון זכויות אדם בינלאומי, היינו בז'נבה, באו"ם. ניפגשנו עם שגרירים באו"ם ונציגויות ארגונים שונים אך לצערינו כבר ארבע שנים שלא קיבלנו שום תשובה לכאבנו.

לכן ראינו לנכון לפנות אל כבוד מעלתו להושיט לנו יד בהצלת בנינו אברה החולה ,הוא משלם כבר קרוב לארבע שנים מחיר נורא וכבד על פעולה שביצע מבלי דעת.

וכל יום שאברה מוחזק בשבי מסכן את חייו.

באמהרית, משמעות שמו של אברה הוא "אור". כשהוא נולד היה לנו אור גדול במשפחה. אברה הוא ילד מלא בשמחת חיים, צחוק ואושר. אך מאז שהוא אינו אתנו האור במשפחה חסר לנו.

אנו רוצים להודות לך על שהקדשת מזמנך לקריאת מכתבנו, ואנו בטוחים שכבודו שידוע שסוגיות אנושיות חשובות לו תעשה כל שביכולתך על מנת לעזור לאברה ,עד שיעשה עימו צדק הומנטארי.

בברכה,

אילן מנגיסטו(אחיו של אברה)

בשמם של הוריי איילין ואגרנש מנגיסטו